У мяне ёсць старэйшы брат Ігар Міхайлавіч Грыгор’еў – галоўны пазаштатны ўрач-таксіколаг Міністэрства аховы здароўя Рэспублікі Беларусь, кіраўнік Рэспубліканскага таксікалагічнага цэнтра, намеснік галоўнага ўрача Гарадской клінічнай бальніцы хуткай медыцынскай дапамогі г. Мінска. Ён – гонар сям’і, яго артыкулы публікуюць вядучыя медыцынскія часопісы, за дасягненні ў працы брат узнагароджаны Падзякай Кіраўніка дзяржавы. Аднак для мяне ён родны чалавек, які паказаў перавагі здаровага ладу жыцця. Дзякуючы яму я навучылася гуляць у футбол і іншыя дваровыя хлапечыя гульні таго часу. Запісалася ў школьную секцыю па настольным тэнісе і ў 9-м класе стала чэмпіёнкай горада сярод юніёраў. У студэнцкія гады я гуляла за зборную alma mater.